SKRIFTLIG FORESPØRGSEL E-0794/02

af Stefano Zappalà (PPE-DE)og Antonio Tajani (PPE-DE) til Kommissionen

(20. marts 2002)

Om: Virksomhedsledernes situation i Den Europæiske Union

I november 2000 stillede forespørgerne en forespørgsel (E-3631/00(1)), hvori de fremhævede, at Udvalget om Sociale Anliggender, Beskæftigelse og Arbejdsmiljø i sin tid havde vedtaget betænkning A3-0196/93, og at Europa-Parlamentet den 25. juni 1993 havde vedtaget beslutningen om virksomhedsledernes situation i EF (A3-0196/93(2)), og anmodede om at få oplyst, hvorledes Europa-Parlamentets anmodninger var blevet fulgt op. Anna Diamantopoulou svarede den 22. december 2000, at Kommissionen var i færd med at indhente de oplysninger, der var nødvendige for at besvare spørgsmålet, og at den ville meddele resultatet af sine efterforskninger, så snart det forelå. I skrivende stund, efter 14 måneder, er der endnu ikke modtaget nogen meddelelse.

Kan Kommissionen nu ni år efter vedtagelsen oplyse, hvorledes den har fulgt Europa-Parlamentets beslutning op?

(1) EFT C 136 E af 8.5.2001, s. 236.

(2) EFT C 194 af 19.7.1993, s. 347.

Svar afgivet på Kommissionens vegne af Anna Diamantopoulou

(14. maj 2002)

Kommissionen har gennemført følgende aktioner som reaktion på Europa-Parlamentets beslutning af 25. juni 1993:

1. I 1998 påbegyndte man en undersøgelse af virksomhedsledernes arbejdstid i EU. I undersøgelsen fastslog man, at virksomhedslederne havde en gennemsnitlig arbejdstid på ca. 45 timer/uge, og i undersøgelsen var der en analyse af debatten om dette spørgsmål i medlemsstaterne.

2. Institut des sciences du travail, Det Katolske Universitet i Louvain-la-Neuve (UCL) afsluttede sin rapport i 2001 om Eurocadres' og CEC' (Confédération Européenne des Cadres) repræsentativitet på tværfagligt niveau.

3. Siden 1993 har Kommissionen formelt hørt de europæiske organisationer, der repræsenterer virksomhedslederne (CEC og Eurocadres) i overensstemmelse med artikel 138, stk. 2, i EF-traktaten.

4. Repræsentanter for de europæiske virksomhedsledere tager i stigende grad del i den europæiske sociale dialog på tværfagligt niveau som en del af den officielle europæiske fagforeningsrepræsentation (Den Europæiske Faglige Samarbejdsorganisation) og i forbindelse med en række sektorudvalg om den sociale dialog (især vedrørende servicesektorerne).

5. I direktivet om de europæiske samarbejdsudvalg(1) omtales i en betragtning, at det er nødvendigt for medlemsstaterne at sikre en passende repræsentation af alle kategorier af arbejdstagere i de europæiske samarbejdsudvalg. Endvidere er der i Europa-Parlamentets og Rådets for nylig vedtagne direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab(2) fastsat betydelige rettigheder for alle arbejdstagere vedrørende information og høring.

6. Ud over at kønsaspektet indgår i hele den europæiske beskæftigelsesstrategi,(3) er EU's fjerde søjle helliget ligestilling. En særlig vejledning, nr. 17, skal tilvejebringe en afbalanceret repræsentation af kvinder og mænd i alle sektorer og erhverv og på alle niveauer.

7. I Kommissionens meddelelse Kvinder og videnskab Mobilisere kvinder til berigelse af europæisk forskning fra 1999(4) er der fastsat et mål på mindst 40 % for kvinders deltagelse i paneler, rådgivende udvalg og stipendieprogrammer i det femte EF-rammeprogram for forskning og teknologisk udvikling. I Kommissionens afgørelse om en ligelig fordeling af mænd og kvinder i udvalg og ekspertgrupper fra maj 2000 bekræfter den sin hensigt om som et minimum at have hvert køn repræsenteret med 40 % i alle Kommissionens udvalg og ekspertgrupper. For at hjælpe med til at nå dette mål anmoder Kommissionen

medlemsstaterne om at foreslå både mænd og kvinder som kandidater til medlemskab i disse organer. De fremskridt, der sker i retning af dette mål, kontrolleres ved hjælp af resultattavlen for ligestilling (udarbejdes som en del af den årlige rapport), og der har vist sig en fremgang fra 13 % til 28 % i 2001.

8. Betydningen af en forbedret adgang for kvinder til arbejdsmarkedet, herunder stillinger med ansvar, er klart kommet til udtryk i den seneste rapport (2002) fra taskforcen på højt niveau vedrørende kvalifikationer og mobilitet og i Kommissionens aktionsplan vedrørende kvalifikationer og mobilitet(5).

9. Som en del af rammeprogrammet til ligestilling mellem mænd og kvinder(6) er Kommissionen ved at udarbejde en indkaldelse af bud for at etablere en database med regelmæssigt ajourførte statistikker over kvinders deltagelse i beslutningsprocessen i økonomien og samfundet med data om ledelse, erhvervs-organisationerne og arbejdsmarkedsparternes organisationer samt de vigtigste ikke-statslige organisationer.

Kommissionen beklager, at det har taget 14 måneder at give det ærede medlem et endeligt svar.

(1) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne, EFT L 254 af 30.9.1994.

(2) EFT L 80 af 23.3.2002.

(3) Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget Styrkelse af den lokale dimension i den europæiske beskæftigelsesstrategi KOM(2001) 629 endelig udg.

(4) KOM(1999) 76 endelig udg.

(5) KOM(2002) 72 endelig udg.

(6) Forslag til Rådets beslutning om støtteprogrammet til Fællesskabets rammeprogram for ligestilling mellem mænd og kvinder (2001-2005), EFT C 337 E af 28.11.2000.